Predkladacia správa

             Z Plánu práce vlády Slovenskej republiky na rok 2007, prijatého uznesením vlády č. 55 zo 17. januára 2007 vyplynula pre ministerstvo financií úloha v spolupráci s Ministerstvom hospodárstva Slovenskej republiky, Protimonopolným úradom Slovenskej republiky a Úradom pre reguláciu sieťových odvetví vypracovať koncepciu cenovej politiky.

Uvedenú úlohu pri absencii definovania jej zámeru, resp. jej cieľov, ministerstvo financií vníma ako potrebu  vypracovať  ucelenú národnú cenovú  politiku. Táto úloha naráža na komplex faktorov daných predchádzajúcim legislatívnym vývojom v rovine zásadných zmien vo vnímaní cenovej politiky a kompetenčnej príslušnosti s priamymi dôsledkami aj na zásadné zmeny v organizačnom a informačnom systéme. 

V záujme určitého sprehľadnenia vývoja, prístupu a stavu cenovej politiky Slovenskej republiky ministerstvo financií vypracovalo materiál „Rámcová analýza východísk koncepcie cenovej politiky“. Analýza okrem základných aspektov a prístupov k cenovej problematike, vývoja a súčasného stavu legislatívy v oblasti cien obsahovala aj návrh na možné vytvorenie spoločných základných predpokladov pre vypracovanie jednotnej koncepcie cenovej politiky v Slovenskej republike usmerňovanej z jedného centra prostredníctvom jedného útvaru na vybranom orgáne štátnej správy. Uvedená analýza bola predložená na stanovisko a doplnenie  nielen orgánom štátnej správy povereným na spoluprácu pri vypracovaní koncepcie cenovej politiky, ale aj ďalším orgánom štátnej správy, ako aj vyšším územným celkom, ktoré sú podľa platnej legislatívy cenovými orgánmi,  alebo ktoré do cenovej politiky zasahujú, a to  Ministerstvu dopravy, pôšt a telekomunikácií SR, Ministerstvu výstavby a regionálneho rozvoja SR,  Ministerstvu pôdohospodárstva SR, Ministerstvu zdravotníctva SR, Úradu verejného obstarávania, Úradu pre reguláciu sieťových odvetví, Telekomunikačnému úradu SR, Úradu pre reguláciu železničnej dopravy a Poštovému regulačnému úradu. 
 
Predkladaný materiál obsahuje základné aspekty a súčasný  prístup k cenovej politike v trhovej ekonomike a na Slovensku,  stručný vývoj cenovej legislatívy a posúdenie tohto stavu  dotknutými subjektmi  a zhodnotenie ďalších možných prístupov v oblasti cenovej politiky. 

Predkladaný materiál nemá finančný, ekonomický, environmentálny vplyv ani vplyv na zamestnanosť           a podnikateľské prostredie, a preto sa Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nevyhotovuje.